שחפית שחורת-מקור

שחפית שחורת-מקור, המכונה גם שחפית סנדוויץ' (שם מדעי: Thalasseus sandvicensis), היא עוף מים ממשפחת השחפיתיים. אזור מחייתה הוא חופים חוליים במיוחד ליד מים חמימים ורדודים. היא מקננת באיים חוליים, חופים רחבים ולגונות חול. בישראל השחפית חולפת וחורפת לא שכיחה, בעיקר בחופי הים התיכון. בנוסף, היא מקייצת נדירה מאוד. היא חולפת לא שכיחה גם באילת, שם ישנם מספר פרטים הנצפים בכל חודשי השנה. היא תוארה לראשונה בידי האורניתולוג ג'ון לאת'אם בשנת 1787 תחת השם המדעי Sterna sandvicensis, אך הועברה לאחרונה לצד מיני שחפיות נוספים לסוג הנוכחי Thalasseus (היינריך בויה, 1822), בעקבות מחקרי DNA מיטוכונדריאלי אשר איששו את ההשערה כי שלושת הטיפוסים השונים במשפחת השחפיות (כיפה לבנה, כיפה שחורה, וכיפה שחורה עם כתם לבן במצח) מהווים ענפים שונים ומובחנים. שם הסוג הנוכחי Thalasseus נגזר מהמילה היוונית Thalassa, "ים"; ושם המין הספציפי sandvicensis מגיע מהעיירה סנדוויץ' שבקנט, אנגליה, שהיא המקום בו נאסף הטיפוס על-פיו תואר המין לראשונה. לרוב בשמות מיני עופות sandvicensis מרמז כי המין תואר לראשונה באיי הוואי, שנודעו בעבר כ"איי הסנדוויץ'", אך שחפית זו כלל אינה מופיעה שם. כיום זהו מין מונוטיפי, אם כי בעבר היה מוכר תת-מין נוסף שמוכר כיום כמין נפרד בשם T. acuflavidus, המקנן בחופי האוקיינוס האטלנטי באמריקה הצפונית והדרומית, ומזדמן לעיתים למערב אירופה. השחפית שחורת-המקור בינונית עד גדולה בגודלה ביחס לשחפיות אחרות. היא בעלת מקור שחור ארוך, חד וצר, עם קצה צהוב. אורכה 37–43 ס"מ (כ-5.5 ס"מ מהמקור), מוטת כנפיה 85–97 ס"מ, ומשקלה 180–300 גרם. כנפיה ארוכות וצרות, בעלות גוון אפור בהיר מלמעלה ולבן מלמטה. רגליה הקצרות שחורות. השחפית ניזונה בעיקר מדגים קטנים כגון צלופחיים וקיפונאים. בנוסף היא אוכלת שרימפס, דיונונים, תולעי מפרץ וחרקים. השחפית שחורת המקור צדה את טרפה באמצעות שעיטה לעבר המים ותפיסת הדג במקור. השחפית צוללת למים ממרחק של כ-7.5 מטרים ומטה. בדרך כלל השחפיות אוכלות לבדן ולא אוכלות ליד שחפיות אחרות, אך עם זאת, כאשר יש טרף שנזרק, ניתן לצפות במספר שחפיות שמתאספות לידו ולוקחות ממנו. לעיתים הן מתאגדות עם מינים אחרים של עופות ואוכלות בצפיפות. השחפיות עשויות לקחת דגים מדייגים, וחלקן אף צדות חרקים שעפים כתוצאה מעבודה של חוואים. הזכר והנקבה של השחפית מחפשים יחדיו אתר לקינון. שחפיות שחורות-מקור מקננות בחופים סגורים ומוגנים. מתרבה לראשונה ביל 3–4 שנים. הקן (נבנה על ידי שני ההורים) הוא שקע רדוד בקרקע, לפעמים מרופד בפיסות פסולת. הדגירה על הביצים נעשית על ידי שני ההורים ונמשכת בין 21 ל-29 ימים. הנקבה מטילה ביצה אחת או שתיים, ובמקרים נדירים אפילו שלוש. צבע הביצים הוא ורוד בהיר עם כתמים גדולים בצבע שחור, חום ואפור. הגוזלים עוזבים את הקן אחרי מספר ימים בודדים ומתאספים בקבוצה. הגוזלים מזהים את קולם של הוריהם ויוצאים החוצה על מנת להתכונן להאכלה. הם עפים לראשונה בגיל 28 עד 32 ימים ונשארים עם הוריהם למשך ארבעת החודשים הראשונים לחייהם. מדיה וקבצים בנושא שחפית שחורת-מקור בוויקישיתוף שחפית שחורת-מקור, באתר ITIS (באנגלית) שחפית שחורת-מקור, באתר NCBI (באנגלית) שחפית שחורת-מקור, באתר Animal Diversity Web (באנגלית) שחפית שחורת-מקור, באתר Internet Bird Collection (באנגלית) שחפית שחורת-מקור, באתר GBIF (באנגלית) תצפיות, קטעי וידאו, תמונות והקלטות של שחפית שחורת-מקור, באתר eBird הקלטות אודיו של שחפית שחורת-מקור, באתר xeno-canto שחפית שחורת-מקור באתר הרשימה האדומה של IUCN Sandwich Tern, All About Birds (באנגלית) ברק ביכלר, שחפית שחורת-מקור, Thalasseus sandvicensis, באתר מרכז הצפרות הישראלי Bridge, Eli S.; Jones, Andrew W.; Baker, Allan J. (2005). "A phylogenetic framework for the terns (Sternini) inferred from mtDNA sequences: implications for taxonomy and plumage evolution". Molecular Phylogenetics and Evolution. 35 (2): 459–469. doi:10.1016/j.ympev.2004.12.010. PMID 15804415. Jobling, James A (2010). The Helm Dictionary of Scientific Bird Names. London: Christopher Helm. pp. 347, 383. ISBN 978-1-4081-2501-4. Noddies, skimmers, gulls, terns, skuas, auks – IOC World Bird List, www.worldbirdnames.org Thalasseus sandvicensis (Latham, 1787), Integrated Taxonomic Information System Sandwich Tern, Audubon, ‏2014-11-13 (באנגלית)